775.   
Skupština Crne Gore 24. saziva, na devetoj sjednici prvog redovnog (proljećnjeg) zasijedanja u 2011. godini, povodom razmatranja Posebnog izvještaja Zaštitnika ljudskih prava i sloboda Crne Gore o ostvarivanju prava na povraćaj imovinskih prava i obeštećenje, dana 5. jula 2011. godine, donijela je

**ZAKLJUČAK**

**O PRIHVATANJU POSEBNOG IZVJEŠTAJA O OSTVARIVANJU PRAVA NA POVRAĆAJ IMOVINSKIH PRAVA I OBEŠTEĆENJE**

**("Sl. list Crne Gore", br. 36/11 od 27.07.2011)**

1. Prihvata se Posebni izvještaj o ostvarivanju prava na povraćaj imovinskih prava i obeštećenje.   
  
2. Institiciji Zaštitnika ljudskih prava i sloboda tokom šestogodišnjeg postojanja rada podnesen je značajan broj pritužbi na rad komisija za povraćaj i obeštećenje. U tim pritužbama njihovi podnosioci su ukazivali na dugo trajanje postupaka za povraćaj oduzetih imovinskih prava i obeštećenje i druge povrede njihovih prava u tim postupcima, odnosno na probleme i poteškoće u ostvarivanju prava na povraćaj prava svojine i drugih imovinskih prava i obeštećenje kao bivših vlasnika i njihovih zakonskih naslednika, zbog čega stanje u oblasti povraćaja imovinskih prava nije na željenom nivou.   
  
3. Evidentno je da se proces povraćaja oduzetih imovinskih prava i obeštećenja ne odvija željenom dinamikom:

- Komisije za povraćaj i obeštećenje su za šest godina primjene Zakona, od 10797 primljenih zahtjeva za povraćaj imovinskih prava i obeštećenje, riješile samo 2.777 zahtjeva, što čini 25,72%.

- Proces povraćaja oduzetih imovinskih prava i obeštećenja se znatno sporije odvija na jugu i sjeveru Crne Gore, dok se taj proces brže odvija u srednjoj regiji Crne Gore. Komisije za povraćaj i obeštećenje južne regije Crne Gore riješile su ukupno 461 zahtjev, što čini 18,27% ukupno primljenih zahtjeva na tom području, ili prosječno 77 zahtjeva godišnje, odnosno 3,05%, a komisije sjeverne regije ukupno 788 zahtjeva, što čini 16,89% primljenih zahtjeva na tom području ili 131 zahtjev godišnje, odnosno 2,84% od primljenih zahtjeva. Komisije srednje regije Crne Gore riješile su više zahtjeva nego komisije južne i sjeverne regije Crne Gore ukupno, odnosno riješile su 1528 zahtjeva, što čini 42,40% zahtjeva koje su primile, ili 254 zahtjeva godišnje, odnosno 7,04% od primljenih zahtjeva, zbog čega su podnosioci zahtjeva za povraćaj i obeštećenje u srednjoj regiji Crne Gore u povoljnijoj situaciji od podnosilaca zahtjeva u južnoj i sjevernoj regiji Crne Gore, jer, cijeneći prema dosadašnjoj dinamici rada, mogu očekivati da Komisija za povraćaj i obeštećenje u Podgorici okonča postupke po svim podnijetim zahtjevima znatno prije komisija u Baru i Bijelom Polju.

- Razumljivo je da se svi zahtjevi za povraćaj i obeštećenje ne mogu okončati istovremeno ili u kratkom vremenskom roku, imajući u vidu broj zahtjeva, broj članova komisija, broj stučnih saradnika i materijalne mogućnosti države, kada je obeštećenje u pitanju.   
Dugim trajanjem postupaka za povraćaj imovinskih prava i obeštećenje građanima se prolongira Zakonom propisano pravo na povraćaj i obeštećenje. Time se istovremeno građanima koji imaju pravo na povraćaj prolongira sticanje prava svojine na nepokretnoj imovini koja je predmet povraćaja, pa i korišćenje prava koja čine to pravo (korišćenje, ubiranje plodova i raspolaganje).

- S druge strane, građanima koji imaju pravo na obeštećenje prolongira se ostvarivanje prava na obeštećenje u razumnom roku.

- Podnosioci zahtjeva za povraćaj i obeštećenje čiji zahtjevi će biti odbijeni ili odbačeni drže se u pravnoj neizvjesnosti, odnosno u nemogućnosti da koriste odgovarajuća pravna sredstva za zaštitu svojih prava. U pravnoj neizvjesnosti i nemogućnosti da koriste odgovarajuća pravna sredstva nalaze se, u stvari, svi podnosioci zahtjeva za povraćaj i obeštećenje po čijim zahtjevima postupci neopravdano dugo traju.

- Donošenjem odgovarajućih odluka u razumnom roku komisije za povraćaj i obeštećenje bi okončale nesigurnost u kojoj se nalaze u pogledu ostvarivanja svojih prava ne samo podnosioci zahtjeva za povraćaj i obeštećenje, već i obveznici povraćaja i obeštećenja. Komisije bi na taj način obezbijedile i opštu pravnu sigurnost učesnika u postupku. Konačno, to je od značaja za djelotvornost i kredibilitet komisija kao organa koji odlučuju o povraćaju imovinskih prava i obeštećenju, pa i same države u čije ime vrše Zakonom im povjerene poslove.

- Prilikom formiranja regionalnih komisija za povraćaj i obeštećenje nije se vodilo računa o potrebnom broju stručnih saradnika prema broju primljenih zahtjeva od strane opštinskih komisija na područjima za koja su formirane te regionalne komisije. Sve tri regionalne komisije za povraćaj i obeštećenje imaju po tri člana i po jednog stručnog saradnika, iako imaju značajno različit broj predmeta - zahtjeva u radu. Komisija za povraćaj i obeštećenje u Bijelom Polju ima u radu skoro duplo veći broj predmeta od Komisije za povraćaj i obeštećenje u Baru. Odnos je sličan i kada su u pitanju primljeni odnosno preuzeti zahtjevi.

- Komisija za povraćaj i obeštećenje u Podgorici preuzela je od opštinskih komisija i sama primila ukupno 3669 zahtjeva, što je 937 zahtjeva manje od Komisije u Bijelom Polju ili 1147 zahtjeva više od Komisije u Baru. Ocijenjeno je da razlike u broju primljenih zahtjeva nijesu zanemarljive, pa je to trebalo imati u vidu prilikom opredjeljivanja, ako ne broja članova komisija, a ono bar prilikom opredjeljivanja broja stručnih saradnika koji obavljaju poslove za potrebe komisija. Neophodno je broj stručnih saradnika opredijeliti prema broju primljenih zahtjeva - predmeta, odnosno, sada, prema broju zahtjeva-predmeta u radu.

- Dugo trajanje postupaka za povraćaj i obeštećenje nalaže potrebu povećanja broja stručnih saradnika u svim komisijama, srazmjerno broju predmeta u radu, i profesionalizaciju rada komisija što bi ubrzalo postupke po neriješenim zahtjevima i obezbijedilo pravo njihovim podnosiocima da dobiju odluku o istim. U protivnom, nastaće situacija višegodišnjeg "ćutanja administracije" o mnogim zahtjevima za povraćaj i obeštećenje.   
- Komisije za povraćaj i obeštećenje u Baru i Bijelom Polju imaju prekide u radu u dužem vremenskom periodu zbog neizbora predsjednika umjesto ranijeg, koji je podnio ostavku i zbog nedostatka prostornih uslova za rad. To u značajnoj mjeri utiče na ažurnost rada tih komisija i ostvarivanje prava podnosilaca zahtjeva za povraćaj i obeštećenje, zbog čega nadležni organi u takvim i sličnim situacijama moraju hitno reagovati i obezbijediti da komisije kontinuirano obavljaju svoj posao, odnosno bez prekida u radu zbog nedostatka kadra, prostornih ili materijalnih uslova za rad.

4. Skupština prihvata kao objektivne i nepristrasne nalaze i Preporuke iznesene u Posebnom izvještaju o ostvarivanju prava na povraćaj imovinskih prava i obeštećenje, koji je Zaštitnik ljudskih prava i sloboda Crne Gore, polazeći od značaja prava na povraćaj oduzetih imovinskih prava i obeštećenje, zapažanja u dosadašnjem radu po pritužbama građana i Zaključka Skupštine Crne Gore SU-SK Broj 01-266/7, od 27.07.2010. godine, podnio Skupštini.

5. Skupština smatra neophodnim sprovođenje svih Preporuka Zaštitnika sadžanih u Posebnom izvještaju u dijelu neposrednih nadležnosti komisija, a pod nadzorom nadležnog Ministarstva:

- da nadležni organi preduzmu sve neophodne radnje i mjere kontinuirano funkcionisanje komisija za povraćaj i obeštećenje;

- da Ministarstvo finansija obezbijedi odgovarajući broj stručnih saradnika za ažurno obavljanje stručnih poslova za potrebe komisija, srazmjeran broju predmeta u radu;

- da Ministarstvo finansija razmotri potrebu profesionalizacije komisija za povraćaj i obeštećenje, radi ažurnog obavljanja povjerenih im poslova;

- da komisije ubrzaju svoj rad po preostalim predmetima;

- da komisije rješavaju preostale zahtjeve po redosledu prispjeća;

- da Uprava za nekretnine Crne Gore, kao organ koji izvršava rješenja o povraćaju nepokretnosti, obavezno vodi evidenciju o izvršenim povraćajima nepokretnosti.

6. Sve navedene ocjene o stanju iznesene u Posebnom izvještaju Zaštitnika od predstavnika Ministarstva finansija su, takođe, ocijenjene objektivnim, a Preporuke prihvatljivim, uz izraženu spremnost za njihovo sprovođenje u budućem djelovanju, zbog čega Skupština podržava sve planirane aktivnosti Ministarstva finansija na planu poboljšanja uslova rada komisija, uz puno poštovanje Preporuka Zaštitnika u dijelu budućih obaveza nadležnog ministarstva.

7. Ministarstvo finansija i Uprava za nekretnine Crne Gore dostaviće, shodno članu 68 Poslovnika Skupštine, Odboru za ljudska prava i slobode do 15. jula 2011. godine informaciju sa pregledom sprovedenih aktivnosti preduzetim na unpređenju stanja u ovoj oblasti, postupajući po Preporukama Zaštitnika, o čemu će Odbor, shodno Poslovniku, nakon razmotrenih informacija, izvijestiti Skupštinu.

8. Realizacija svih Preporuka Zaštitnika, sadržanih u Posebnom izvještaju o ostvarivanju prava na povraćaj imovinskih prava i obeštećenje, biće predmet kontinuiranog monitoringa Odbora za ljudska prava i slobode u cilju ostvarivanja ljudskih prava sve u skladu sa nalazima i preporukama sadržanim u Analitičkom izvještaju Evropske komisije i Zaključcima Skupštine.

Broj: 00-72/11-4/3   
EPA: 526 XXIV   
Podgorica, 5. jula 2011. godine   
  
Skupština Crne Gore 24. saziva   
Predsjednik   
Ranko Krivokapić, s.r.